《同散叟游龙井蒿老先至》
清代·陈曾寿

灵湫昔龙幸，杰搆周岩阿。兵荒道场歇，寂寞稀游过。

前秋我适道，异境惊难摩。平林绚高岭，浓醉霜容酡。

升堂试泉茗，提汲烦头陀。碧潭泻澄流，泠然奏环珂。

石𥕕出众木，干日仍纤柯。山寒敌坚瘦，诗骨增嵯峨。

隔晨奉母舆，侍坐忘日蹉。同时闻妙香，清迥如风荷。

不知何因缘，散花證罗婆。灵奇话散叟，踊跃穷烟萝。

先登蒿庵翁，倦几梦羲娲。众游与独往，所得竟孰多。

嵌壁仰天题，剔藓劳摩挲。篇终念舜忧，主惕知时和。

梁摧泣龙象，地胜空云波。僧岂无辩才，发秘谁东坡。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。